Christina Pluhar
Christina Pluhar er en østrigsk lutspiller, harpenist og ensembleleder. Efter studier i guitar i fødebyen Graz, i ærkelut og renæssancelut hos bl.a. Hopkinson Smith (f. 1946) og i barokharpe hos Mara Galassi (f. 1956) vandt Christina Pluhar med barokensemblet La Fenice i 1992 førsteprisen i The International Old Music Competition i Malmø. I 1992 slog hun sig ned i Paris, hvor hun de følgende år arbejdede sammen med ensembler som Les Musiciens du Louvre Grenoble og Concerto Köln og med dirigenterne Marc Minkowski, René Jacobs og Ivor Bolton (f. 1958).
I år 2000 dannede Christina Pluhar instrumentalensemblet L'Arpeggiata, hvis repertoire omfatter italiensk barokmusik fra begyndelsen af 1600-tallet. Med sin eksperimenterende og improviserende spillestil og sine cross over-arrangementer har ensemblet begejstret publikum overalt i Europa, Sydamerika og Australien og høstet talrige priser for sine cd-indspilninger.